钦定古今图书集成/理学汇编/文学典/第045卷 > 邢邵
## 钦定古今图书集成/理学汇编/文学典/第045卷 > 邢邵

按《北齐书》本传：“邵字子才，河间邺人，魏太常贞之后。
父虬，魏光禄卿。邵小字吉，少时有避，遂不行名。年五
岁，魏吏部郎清河崔亮见而奇之，曰：‘此子后当大成，
位望通显’。十岁便能属文，雅有才思，聪明强记，日诵
万馀言。族兄峦，有人伦鉴，谓子弟曰：‘宗室中有此儿，
非常人也。少在洛阳，会天下无事，与时名胜，专以山’”
水游宴为娱，不暇勤业。尝因霖雨，乃读《汉书》，五日略
能遍记之。后因饮谑倦，方广寻经史，五行俱下，一览
便记，无所遗忘。文章典丽，既赡且速。年未二十，名动
衣冠。尝与右北平阳固、河东裴伯茂、从兄罘、河南陆
道晖等至北海王昕舍宿饮，相与赋诗，凡数十首，皆
在主人奴处。旦日奴行，诸人求诗不得，邵皆为诵之。
诸人有不认诗者，奴还得本，不误一字。诸人方之王
粲。吏部尚书陇西李神儁大相钦重，引为忘年之交。
释巾为魏宣武挽郎，除奉朝请，迁著作佐郎，深为领
军元叉所礼。叉新除，迁尚书令，神儁与陈郡袁翻在
席，叉令邵作《谢表》，须臾便成，以示诸宾。神儁曰：“邢邵
此表，足使袁公变色。”孝昌初，与黄门侍郎李琰之对
典朝仪。自孝明之后，文雅大盛，邵雕虫之美，独步当
时。每一文初出，京师为之纸贵，读诵俄遍远近。于时
袁翻与范阳祖莹位望通显，文笔之美，见称先达。以
邵藻思华赡，深共嫉之。每洛中贵人拜职，多凭邵为
谢表。尝有一贵胜初受官，大集宾食，翻与邵俱在坐，
翻意主人托其为让表，遂命邵作之。翻甚不悦，每告
人云：“邢家小儿当客作章表。”自买黄纸，写而送之。邵
恐为翻所害，乃辞以疾。属尚书令元罗出镇青州，启
为府司马，遂在青土，终日酣赏，尽山泉之致。永安初，
累迁中书侍郎。所作诏诰，文体宏丽。及参朱兆入洛，
京师扰乱，邵与弘农杨愔避地嵩高山。普泰中，兼给
事黄门侍郎，寻为散骑常侍。太昌初，敕令恒直内省，
给御史令覆按尚书、门下事。凡除大官，先问其可否，
然后施行。除卫将军、国子祭酒。以亲老还乡，诏所在
特给兵力五人，并令岁一入朝，以备顾问。丁母忧，哀
毁过礼。后杨愔与魏收及邵请置学，及修立明堂，奏
曰：“世室明堂，显于周、夏；一”黉两学，盛自虞殷。所以宗
配上帝，以著莫大之严；宣布下土，以彰则天之轨。养
黄发以询哲言，育青衿而敷教典，用能享国长久，风
徽万祀者也。爰暨亡秦，改革其道，坑儒灭学，以蔽黔
黎，故九服分崩，祚终二代。炎汉勃兴，更修儒术，故西
京有六学之义，东都有“三本”之盛。逮自魏晋，拨乱相
因，兵革之中，学校不绝。仰惟高祖孝文皇帝，禀圣自
天，道镜今古，列校序于乡党，敦《诗》《书》于郡国。但经始
事殷，戎轩屡驾，未遑多就，弓剑弗追。世宗统历，聿遵
先绪。永平之中，大兴板筑，续以水旱，戎马生郊，虽逮
为山，还停一篑。而明堂礼乐之本，乃郁荆棘之林，胶
序德义之基，空盈牧竖之迹。城隍严固之重，阙“塼石
之功；墉构显望之要，少楼榭之饰。加以风雨稍侵，渐
致亏坠，非所谓追隆堂构，仪型万国”者也。伏闻朝议，

事之典，有声无实。此臣子所以匪宁，亿兆所以伫望
也。臣又闻“官方授能，所以任事。”事既任矣，酬之以禄。
如此，则上无旷官之讥，下绝尸素之谤。今国子虽有
学官之名，无教授之实，何异兔丝燕麦、南箕北斗哉！
昔刘向有言：“王者宜兴辟雍，陈礼乐，以风天下。夫礼
乐所以养人，刑法所以杀人，而有司勤勤，请定刑法，
至于礼乐，则曰未敢。”是敢于杀人，不敢于养人也。臣
以为当今四海“清平，九服宁晏，经国要重，理应先营，
脱复稽延，则刘向之言征矣。但事不两兴，须有进退，
以臣愚量，宜罢尚方雕靡之作，颇省《永宁》土木之功，
并减瑶光林瓦之力，兼分石窟鑴琢之劳，及诸事役
非世急者，三时农隙，修此数条，使辟雍之礼，蔚尔而
复兴；讽诵之音，焕然而更作。美榭高墉，严壮于外；槐
宫棘寺，显丽于中。更明古今，重遵乡饮，敦进郡学，精
课经业。如此，则元凯可得之于上序，游、夏可致之于
下国，岂不休欤！”灵太后令曰：“配飨大礼，为国之本，比
以戎马在郊，未遑修缮。今四表晏宁，当敕有司，别议
经始。”累迁太常卿，中书监，摄国子祭酒。是时朝臣多
守一职，带领二官甚少。邵顿居三职，并是文学之首，
当世荣之。世宗幸晋阳，路中频有甘露之瑞，朝臣皆
作《甘露颂》，尚书符令邵为之序。及文宣皇帝崩，凶礼
多见讯访，敕撰哀策。后授特进，卒。邵率情简素，内行
修谨，兄弟亲姻之间，称为雍睦。博览坟籍，无不通晓。
晚年尤以《五经》章句为意，穷其指要。吉凶礼仪，公私
谘禀，质疑去惑，为世指南。每公卿会议，事关典故，邵
援笔立成，证引该洽。帝命朝章，取定俄顷。词致宏远，
独步当时，与济阴温子昇为文士之冠，世论谓之“温、
邢。”钜鹿魏收，虽天才艳发，而年事在二人之后，故子
昇死后，方称“邢、魏”焉。虽望实兼重，不以才位傲物，脱
略简易，不修威仪，车服器用，充事而已。有斋不居，坐
卧恒在一小屋，果饵之属，或置之梁上，宾至下而共
啖。天姿质素，特安异同，士无贤愚，皆能顾接。对客或
解衣觅虱，且与剧谈。有书甚多，而不甚雠校，见人校
书，常笑曰：“何愚之甚！天下书至死读不可遍，焉能始
复校。”此日思误书之，更是一适。妻弟李季节才学之
士，谓子才曰：“世间人多不聪明，思误书何由能得？”子
才曰：“若思不能得，便不劳读书。”与妇甚疏，未尝内宿。
自云：“尝昼入内阁，为犬所吠，言毕便抚掌大笑。”性好
谈赏，不能闲独，公事归休，恒须宾客自伴。事寡嫂甚
谨。养孤子恕，慈爱特深。在兖州，有《都信》云，恕疾便忧
之，废寝食，颜色贬损。及卒，人士为之伤心。痛悼虽甚，
竟不再哭，宾客吊慰，抆泪而已。其高情达识，开遣滞
累，东吴以还，所未有也。有集三十卷，见行于世。子大
宝，有《文情》，孽子大德、大道，略不识字焉。

按《伽蓝记》，景明寺，永熙年中，始诏国子祭酒邢子才
为寺碑文。子才，河间人也。志性通敏，风雅润朗。下帷
覃思，温故知新。文宗学府，跨班马而孤上；英规胜范，
陵许郭而独高。是以衣冠之士，辐辏在门；怀道之宾，
去来满室。升其堂者，若登孔氏之门；沾其赏者，犹得
东吴之句。藉甚当时，声驰遐迩。正光末，解褐为世宗
挽郎，奏朝请，寻进中书侍郎、黄门。子才洽闻博见，无
所不通，军国制度，罔不访及。自王室不靖，虎门业废，
复迁国子祭酒，谟训上庠。子才罚惰赏勤，专心劝诱，
青领之生，竞怀雅术，洙、泗之风，兹焉复盛。永熙年末，
以母老辞，帝不许之。子才辞请恳至，涕泪俱下，帝乃
许之，诏以光禄大夫归养私庭，所在“之处，给事力五
人，岁一朝，以备顾问。王侯祖道，若汉朝之送二疏。”暨
皇居徙邺，民讼殷繁，前革后沿，自相与夺，法吏疑狱，
簿领成山。乃敕子才与散骑常侍温子昇撰《麟趾新
制》十五篇，省府以之决疑，州郡用为治本。武定中，除
骠骑大将军、西兖州刺史，为政清静，吏民安之。复征
为中书令。时戎马在郊，朝廷多事，国礼朝仪，或自子
才出。所制诗、赋、诏、策、章、表、碑、颂、赞、记五百篇，皆传于
世。邻国钦其模楷，朝野以为美谈也。